recursal/SuperWikiNEXT-32B huggingface dataset:
நுழைவாயில்
**தஞ்சாவூர் நீலமேகப் பெருமாள் கோயில்** தஞ்சாவூரில் அமைந்துள்ள வைணவக்கோயிலாகும்.

தேவஸ்தான கோயில்
---------------

தஞ்சாவூர் அரண்மனை தேவஸ்தானத்திற்கு உட்பட்ட 88 கோயில்களில் இக்கோயிலும் ஒன்றாகும்.

அமைவிடம்
--------

தஞ்சாவூர் கும்பகோணம் சாலையில் கரந்தட்டாங்குடியை அடுத்துள்ள வெண்ணாற்றங்கரை பகுதியில் இக்கோயில் அமைந்துள்ளது.

அமைப்பு
-------

மூலவர் சன்னதிகோயிலுக்கான நுழைவாயில் சிறிய ராஜகோபுரத்தைக் கொண்டு அமைந்துள்ளது. நுழைவாயிலை அடுத்து பலிபீடம், கொடி மரம் உள்ளன. அடுத்து கருடன் சன்னதி உள்ளது. 

முன் மண்டபத்திற்கு அடுத்து கருவறை உள்ளது. கருவறையில் நீலமேகப்பெருமாள் உள்ளார். மூலவர் சன்னதியின் இடப்புறம் வராகப்பெருமாள், லட்சுமி நரசிம்மர், ஆண்டாள், விஷ்வக்சேனர் ஆகியோர் உள்ளனர். மூலவர் சன்னதியின் வலப்புறம் தாயார் சன்னதி உள்ளது.
திருச்சுற்றில் வலப்புறம் லட்சுமி ஹயக்ரீவர் சன்னதியும், இடப்புறம் ஆழ்வார், ஆச்சார்யார்கள் சன்னதியும் உள்ளன. இச்சன்னதியில் ஆழ்வார்கள், தேசிகன், ராமானுஜர் சன்னதிகள் தனித்தனியாக அமைந்துள்ளன.

நவநீத சேவை
----------

நவநீத சேவையின்போது தஞ்சாவூரிலுள்ள நீலமேகப்பெருமாள், நரசிம்மப்பெருமாள், மணிக்குன்னப்பெருமாள், கல்யாண வெங்கடேசப்பெருமாள், மேலராஜவீதி நவநீதகிருஷ்ணன், எல்லையம்மன் தெரு ஜனார்த்தன பெருமாள், கரந்தை யாதவ கண்ணன் கோயில், கீழராஜவீதி வரதராஜபெருமாள், தெற்கு வீதி கலியுக வெங்கடேச பெருமாள், பள்ளியக்ரகாரம் கோதண்டராமபெருமாள், மானம்புச்சாவடி நவநீதகிருஷ்ணன், பிரசன்ன வெங்கடேசபெருமாள், மேலஅலங்கம் ரெங்கநாதபெருமாள், படித்துறை வெங்கடேசபெருமாள், கோட்டை பிரசன்ன வெங்கடேச பெருமாள் ஆகிய 15 கோயில்களைச் சேர்ந்த பெருமாள்கள் கலந்துகொள்கின்றனர்.  அந்த கோயில்களில் இந்த கோயிலும் ஒன்றாகும்.

குடமுழுக்கு
-----------

27.11.1960 மற்றும் 1.11.2009இல் குடமுழுக்கு நடைபெற்றதற்கான கல்வெட்டுகள் கோயிலில் உள்ளன.

மேற்கோள்கள்
-----------

1. ↑  தஞ்சாவூர் அரண்மனை தேவஸ்தானத்தைச் சேர்ந்த ஆலயங்கள், தஞ்சை இராஜராஜேச்சரம் திருக்குட நன்னீராட்டுப் பெருவிழா மலர், 1997 வ.எண்.67
2. ↑  J.M.Somasundaram Pillai, The Great Temple at Tanjore, [Tanjore Palace Devastanams, II Edn 1958] Rpt 1994, Tamil University, Thanjavur
3. ↑  தஞ்சையில் 15 பெருமாள்கள் நவநீத சேவை, மாலை மலர், 30 மே 2016
[*தொடர்பிழந்த இணைப்பு*]
Woman receives award from Indian president பத்மா யாஞ்சன் ராம்நாத் கோவிந்திடம் இருந்து நாரி சக்தி விருது பெறுகிறார்
**பத்மா யாஞ்சன்** (*Padma Yangchan*) என்பவர் லடாக்கை சேர்ந்த ஒரு இந்தியத் தொழிலதிபர். இவர் ஆடை வடிவமைப்பாளராகப் பயிற்சி பெற்றார். பத்மா நம்சா உயர்தர உடையலங்காரம் மற்றும் நம்சா டைனிங்கின் உரிமையாளராக உள்ளார். மேலும் லடாக்கின் உள்நாட்டுக் கலை மற்றும் கைவினைப்பொருட்கள் மற்றும் உணவுக்குப் புத்துயிர் அளிப்பதில் பெயர் பெற்றவர். இவரது சாதனைகளைப் பாராட்டி நாரி சக்தி விருது வழங்கப்பட்டது.

தொழில்
------

பத்மா யாஞ்சன் 1991-ல் இந்தியாவின் வட பகுதியான லடாக்கில் பிறந்தார். இவர் சீமாட்டி சிறீ ராம் கல்லூரியில் தனது பட்டப்படிப்பை முடித்தார். தில்லி மற்றும் இலண்டனில் ஆடை வடிவமைப்பு படிப்பை முடித்தார். லடாக்கிற்குத் திரும்புவதற்கு முன், தில்லி, லண்டன் மற்றும் மும்பையில் உள்ள புகழ்பெற்ற பத்திரிகைகளில் பணிபுரிந்தார். இவரது வணிக கூட்டாளியான ஜிக்மெட் டிஸ்கெட் உடன், யாங்சான் 2016-ல் நாம்சா கோட்யூர் என்ற ஆடை நிறுவனத்தை நிறுவினார். இது பாரம்பரிய உள்ளூர் ஜவுளிகளான பஷ்மினா மற்றும் செம்மறி ஆடு (லடாக்கி: நம்பு), (லடாக்கி: குளு) யாக் மற்றும் ஒட்டகம் போன்ற கைவினை மேற்சட்டைகள் மற்றும் தொப்பிகளை உருவாக்கப் பயன்படுத்துகிறது.வெங்காயம், சூரியகாந்தி மற்றும் ரோஜாக்களைப் பயன்படுத்தி இந்நிறுவனம் சொந்தமாக ஆடைக்கான நிறங்களைத் தயாரிக்கிறது.

2019-ல் இலண்டன் அழகு நய வாரத்தில் இந்த ஆடைகள் காட்சிப்படுத்தப்பட்டன. நாம்சா லேயில் ஒரு கடையை வைத்திருக்கிறார். இது உயர்தர ஆடைகளை விற்பனை செய்கிறது. மேலும் லடாக்கி கலாச்சாரம், பாரம்பரியங்கள் மற்றும் லடாக்கின் இழந்த உணவு வகைகளின் அனுபவங்களையும் கொண்டுள்ளது. அனைத்துலக பெண்கள் நாளான 2022 அன்று, இவரது சாதனைகளைப் பாராட்டி குடியரசுத் தலைவர் ராம் நாத் கோவிந்த் நாரி சக்தி விருது வழங்கினார்.

மேற்கோள்கள்
-----------

1. 1 2 3  Dar, Vaishali (9 January 2022). "Head over hills: Home-grown brands setting shop in mountains" (in en). *Financial Express*. .
2. 1 2  Amin, Muntaha (27 July 2019). "In women-friendly Leh, this young designer is reviving lost cuisine and clothing". *Free Press Kashmir*. .
3. ↑  Yadav, Medha Dutta (4 April 2021). "Pride and patrimony". *The New Indian Express*. .
4. ↑  Singh, Pooja (8 May 2021). "Ladakhis want to reclaim pashmina. But can they?" (in en). *Mintlounge*. .
5. 1 2  Peterson, Lucas (15 November 2018). "Cups of Tea, Pashminas and Momos, Seeing India’s Himalayas on a Budget". *The New York Times*. .
6. ↑  Kainthola, Deepanshu (8 March 2022). "President Presents Nari Shakti Puraskar for the Years 2020, 2021" (in en). *Tatsat Chronicle Magazine*. .
**பத்மநாபன் பல்பு** (2 நவம்பர் 1863 - 1950) என்பவர் கேரளத்தைச் சேர்ந்த மருத்துவர் சமூகச் சீர்திருத்தவாதி, மற்றும் சாதிய எதிர்ப்பாளர் ஆவார். இவர் ஈழவர்களின் அரசியல் தந்தை என அழைக்கப்படுகிறார்.

ஒரே குலம் ஒரே மதம் ஒரே கடவுள் என்ற கொள்கையைச் சொன்ன நாராயணகுரு பெயரில் ஓர் அமைப்பை 1903 இல் பத்மநாப பல்பு தோற்றுவித்தார். அந்த அமைப்பின் பெயர் சிறீ நாராயண தர்ம பரிபாலனம் ஆகும்.[1]

பிற்படுத்தப் பட்ட சமூகமான ஈழவா என்ற சாதிப் பிரிவில் பிறந்ததால் பத்மநாபன் பல்பு திருவாங்கூர் மருத்துவப் பள்ளியில் கல்வி பயில மறுக்கப்பட்டதால் சென்னையிலும் இலண்டனில் கேம்பிரிச்சியிலும் மருத்துவம் படித்து மருத்துவப் பட்டம் பெற்றார். அது மட்டுமல்லாமல் திருவாங்கூர் சுகாதார நிலையத்தில் பணியில் சேரவும் அனுமதிக்கப் படவில்லை. ஆனால்
மைசூரில் பணி செய்ய இவருக்கு வாய்ப்புக் கிடைத்தது.

ஈழவர்கள் கல்வித் துறையிலும் அரசுப் பணிகளிலும் முன்னேற்றம் அடைய மலையாளிகள் நினைவுக் கூடம் என்ற அமைப்பை 1891 இல் உருவாக்கினார்.[2] ஈழவர்கள் நினைவுக் கூடம் என்ற அமைப்பை 1895 இல் அமைத்தார். திருவாங்கூர் கொச்சி சமஸ்தான முதலமைச்சராக இருந்த சி.கேசவன் என்பவர் பத்மநாபன் பல்புவின் கொள்கைகளால் ஈர்க்கப்பட்டவர்.

மேற்கோள்
--------




1. ↑  Lukose, Ritty A. (2010). "Recasting the Secular: Religion and Education in Kerala, India". in Mines, Diane P.; Lamb, Sarah. *Everyday Life in South Asia* (2nd ). Indiana University Press. பக். 209–210. பன்னாட்டுத் தரப்புத்தக எண்:9780253354730. .
2. ↑  Kumar, Udaya (2009). "Subjects of New Lives". in Ray, Bharati. *Different Types of History*. Pearson Education India. பக். 329. பன்னாட்டுத் தரப்புத்தக எண்:9788131718186. .
கிருஷ்ணகிரி மாவட்டம், ஒசூரில் சாலை விரிவாக்கத்தின் காரணமாக இடம் நகர்த்தப்படும் ஒரு கோயில்
**கட்டடம் நகர்த்தல்** (*structure relocation*) என்பது ஒரு கட்டடம் உள்ள இடத்தில் சாலை விரிவாக்கம் செய்யப்பட இருந்தாலோ அல்லது அந்த இடத்தில் மதிப்புமிக்க வேறு கட்டடம் கட்டுதல் போன்ற நோக்கத்துக்காக கட்டடத்தை இடிக்காமல் அருகில் உள்ள வேறு இடத்திற்கு நகர்த்தி வைத்தல் ஆகும்.

நகர்த்தும் விதம்
----------------

கட்டத்தை நகர்த்த தனியாக சில நிறுவனங்கள் உள்ளன அந்த நிறுவன அதிகாரிகள் முதலில் கட்டடத்தை ஆய்வு செய்கின்றனர். கட்டடத்தை மாற்ற வேண்டிய இடத்தில் புதியதாக கடகால் போடப்படுகிறது. கட்டடத்தின் மின்சார இணைப்பு, குடிநீர் இணைப்பு, புதைசாக்கடை இணைப்பு போன்றவை துண்டிக்கப்படுகின்றன, பிறகு கட்டடத்தின், நான்கு புறமும் பள்ளம் தோண்டப்படுகிறது. பின், பள்ளத்தில் ஜாக்கியை வைத்து, கட்டடத்தை ஜாக்கியின் உதவியால் உயர்துகின்றனர். கீழே இரும்பு பட்டைகள் அமைத்து பட்டைகள் மேல்சக்கரங்கள் கட்டடத்தை தாங்குவதுபோல் அமைக்கப்படுகிறது, சக்கரம் மூலம் கட்டடம் படுக்கவைக்கப்பட்ட ஜாக்கிகளின் உதவியால் சிறிது சிறிதாக நகர்த்தப்படுகிறது. இதன்மூலம் தேவையான தொலைவு கட்டடம் இடம் பெயர்கிறது. இதனால், கட்டடத்திற்கு எவ்வித பாதிப்பும் ஏற்படாது என கூறுகின்றனர்.

மேற்கோள்கள்
-----------

1. ↑
2. ↑
**பத்மாநாபன் கோபாலன்**, (**Padnabhan Gopalan**) 2019-ஆம் ஆண்டிற்கான காமன்வெல்த் நிறுவனம், இவரை ஆசிய மண்டலத்திற்கான சிறந்த இளைஞராக தேர்வு செய்து, 14 மார்ச் 2019 அன்று இலண்டனில் நடைபெற்ற விழாவில், இவருக்கு சான்றிதழ் மற்றும் 3,000 பவுண்டு வழங்கி சிறப்பித்துள்ளது.

வறுமை, பாலின சமத்துவம், மனித உரிமைகள், தூய நீர், கல்வி, சுகாதாரம் மற்றும் பருவநிலை மாற்றம் போன்வற்றில் நீடித்து நிலைக்கும் வளர்ச்சி இலக்குகளை கொண்டு செயல்பட்டு, சமூகத்தில் குறிப்பிடத்தக்க மாற்றத்தை ஏற்படுத்தும் 15 - 29 வயது இளைஞர்களுக்கு இந்த விருது ஆண்டுதோறும் வழங்கப்படுகிறது.

ஆசியா, பசிபிக், கரீபியன், அமெரிக்கா, ஐரோப்பா மற்றும் ஆப்பிரிக்கா ஆகிய பிராந்தியங்களை சேர்ந்த 15-29 வயதிற்குட்பட்ட இளைஞர்களில், பிராந்தியத்திற்கு ஒருவருக்கு ஆண்டுதோறும் சிறந்த இளைஞர் விருதினை காமன்வெல்த் அமைப்பு வழங்கி வருகிறது.

பத்மநாபன் கோபாலனின் தன்னார்வத் தொண்டு
-------------------------------------

தமிழ்நாட்டின் சேலத்தில் பிறந்து கோயம்புத்தூரில் பொறியியல் படிப்பு முடித்த 25 வயது இளஞர். இவர் அக்டோபர் 2015-ஆம் ஆண்டில் உணவு பொருள் வீணாக்குவது குறித்த விழிப்புணர்வை ஏற்படுத்த **பசியில்லாத இந்தியா** எனும் (**நோ ஃபுட் வேஸ்ட்**) எனும் தன்னார்வ தொண்டு நிறுவனத்தை நிறுவினார். விழாக்கள் மற்றும் விருந்துகளில் மீதமான உணவுப் பொருள்களை பெற்றுக் கொண்டு, உணவின்றி பசித்திருப்பவர்களுக்கு வழங்க உதவியாக திறன்பேசி செயலியை உருவாக்கினார். தற்போது மீதமான உணவை அளிப்பவர்களையும், பசியால் வாடுபவர்களையும் இணைக்கும் திறன்பேசி செயலியை மதுரை நீங்கலாக தமிழகத்தின் மற்ற அனைத்து மாநகரங்களையும் சேர்ந்த 12,000 மேற்பட்டோர் பயன்படுத்தி வருகின்றனர்.

மேற்கோள்கள்
-----------

1. ↑  பசியில்லா இந்தியா: காமன்வெல்த் அமைப்பின் விருதை வென்று தமிழக இளைஞர் சாதனை
2. ↑  This young entrepreneur makes city proud
3. ↑  "Commonwealth Youth Awards". 2019-03-05 அன்று மூலம் பரணிடப்பட்டது. 2019-03-19 அன்று பார்க்கப்பட்டது.
4. ↑  Being the change: Stop that dumping

வெளி இணப்புகள்
--------------

* காமன்வெல்த் இளைஞர் விருதின் இணையதளம்
* பத்மநாபன் கோபாலினின் முகநூல் பக்கம்
* பத்மநாபன் கோபாலினின் உரை - காணொலி
**ஜஸ்விந்தர் கவுர்,** இந்தியாவின் பஞ்சாப்பின் கரார் என்ற சிறிய நகரத்தைச் சேர்ந்த, பயணிகள் விமானஓட்டியாவார்.   

பஞ்சாப் அரசுப் பணியாளரான தந்தைக்கும் குடும்பத்தலைவியான தாய்க்கும் முதல் குழந்தையாக பிறந்துள்ள ஜஸ்விந்தர், சிறுவயதிலேயே வானத்தில் பறப்பதை பற்றி கனவுகளைக் கொண்டிருந்ததாக, தெரிவித்துள்ளார்.

தனது பதினாறாவது வயதிலேயே விமானியாக வேண்டும் என முடிவெடுத்துள்ள இவரின் குடும்பத்தினரும், உறவினர்களும் இந்திய விமானப்படை விமானியாக அறிவுறுத்தியுள்ளனர். ஆனால் பயணிகள் மற்றும் வணிக போக்குவரத்து விமானியாகவேண்டும் என்பதில் தீர்மானமாக இருந்துள்ளார், அதற்காக தனது நகரத்தில் இருந்து ஐம்பதுக்கும் மேற்பட்ட கிலோமீட்டர் தொலைவில் இருந்த தனியார் விமான பயிற்சி பள்ளியில் சேர்ந்து பயின்றுள்ளார். இதற்காக தனது குடும்பத்தினரிடம், திருமண செலவிற்காக வைத்துள்ள பணத்தை படிப்பிற்கு செலவழிக்கும் படி வேண்டி, அதன்படி விமானப்பயிற்சியை பெற்றுள்ளார்.

பிஞ்சோர் விமான மையம் மூடப்பட்டதினால், அரியானா பயணிகள் விமான போக்குவரத்து நிறுவனத்தின் துணை  சங்கமான, கர்னால் விமான சங்கத்தில் இணைந்து வணிக விமானங்களை இயக்கும் விமானி உரிமத்தை பெற்றுள்ளார்.  

பெங்களுருவில் ஏர் டெக்கான் விமானசேவை நிறுவனத்தில் விமானியாக முதல்முறையாக பொறுப்பேற்ற ஜஸ்விந்தர், பல்வேறு வகைப்பட்ட சிறிதும் பெரிதுமான பயணிகள் விமானங்களை, பல்வேறு விமானத்தடங்களில் ஓட்டியுள்ளார், தற்போது டாடா குழும நிறுவனங்களால் நடத்தப்படும் இந்திய ஏர்ஆசியா விமான நிறுவனத்தில் 2016 ஆம் ஆண்டு முதல் விமானியாக பணியாற்றி வருகிறார்.

மேற்கோள்கள்
-----------

1. ↑  Anupkumar, Anuradha. "Born to fly". *tatareview.tataworld.com* (ஆங்கிலம்). 2020-04-01 அன்று பார்க்கப்பட்டது.
2. ↑  Team, S. T. P. (2015-12-10). "She wanted to fly high and she did: Meet Captain Jaswinder Kaur from Go Air". *SheThePeople TV* (ஆங்கிலம்). 2020-03-21 அன்று பார்க்கப்பட்டது.
3. ↑  Bhatt, Shephali (2018-03-04). "Sky no bar: Despite struggle, an impressive 12% of Indian pilots are women". *The Economic Times*. .
4. ↑  "6 Badass Female Pilots Following Their Dreams & Breaking Boundaries". *Global Citizen* (ஆங்கிலம்). 2020-03-21 அன்று பார்க்கப்பட்டது.
5. ↑  "From humble beginnings to flying high | RITZ". *RITZ Magazine* (ஆங்கிலம்). 2019-07-04. 2020-03-21 அன்று பார்க்கப்பட்டது.
6. ↑  "SHEROES - The Women-Only Social Network". *sheroes.com*. 2020-03-21 அன்று பார்க்கப்பட்டது.
7. ↑  "Jaswinder Kaur: Born To Fly | Tata group". *www.tata.com* (ஆங்கிலம்). 2023-03-20 அன்று பார்க்கப்பட்டது.
**ரொல்சுரோயன் இயக்கம்** என்பது உருசியச் சிந்தனையாளர் லியோ ரொல்சுரோயின் மெய்யியல் மற்றும் சமய சிந்தனைகளை அடிப்படையாக கொண்ட சமூக இயக்கம் ஆகும். ரொல்சுரோய் தனது பார்வைகளுடன் உடன்பட்ட குமுகங்கள் தோன்றியது பற்றி மகிழ்ச்சி அடைந்தார் எனினும், தன்னைப் பின்பற்றி ஒரு இயக்கமோ அல்லது ஒரு கருத்தியலோ உருவாவதை அவர் விரும்பவில்லை. மாற்றாக ஒவ்வொருவரின் மனச்சாட்சியை பின்பற்றுமாறு வேண்டினார்.

நம்பிக்கைகளும் நடத்தைகளும்
--------------------------

ரொல்சுரோயன் இயக்கத்தார் கிறித்தவர்களாக தம்மை அடையாளப்படுத்தினாலும், கிறித்தவ சமய அமைப்புகளோடு தம்மை இணைத்துக் கொள்வதில்லை. யேசுவின் அற்பதங்களை விட அவரின் கற்பித்தல்களிலேயே இவர்கள் கவனம் செலுத்தினார்கள். 

எளிய வாழ்முறை, பெரும்பாலும் மரக்கறி உணவு, மது அருந்தாதல், புகைப் பிடிக்காதல், பிரம்மாசியம் என்று வாழ்வார்கள். இவர்கள் அமைதிவாதிகள். nonresistance கொள்கையாளர்கள். ரொல்சுரோய் கிறிதவர் என்பதன் பொருள் என்ன என்பதை பின்வரும் ஐந்து முன்மொழிவுகளின் முன்வைக்கிறார். 

* உன் எதிரிகளை நேசி
* கோபம் கொள்ளாதே
* தீயதை தீயதால் எதிர்க்காதே, தீயதற்கு நன்மையைக் கொடு
* ஆசை கொள்ளாதே
* ஆணைகளை ஏற்காதே
**சோடியம் ஒற்றைதயோ பாசுப்பேட்டு** *(Sodium monothiophosphate)* என்பது Na3PO3S(H2O)x என்ற  மூலக்கூற்று வாய்ப்பாட்டால் விவரிக்கப்படும் ஒரு கனிமச் சேர்மம் ஆகும். இதை சோடியம் மோனோதயோபாசுப்பேட்டு அல்லது சோடியம் பசுப்போரோதயோயேட்டு என்ற பெயர்களாலும் அழைக்கலாம். இவையனைத்தும் வெண்மையான திண்மங்கள் ஆகும். (x = 0) என்ற மதிப்பைக் கொண்ட நீரிலி வடிவம் 120-125 ° செல்சியசு வெப்பநிலையில் உருகாம்லேயே சிதைவடைகிறது. பன்னிருநீரேற்று வடிவம் பரவலாகக் காணப்படுகிறது. ஒன்பதுநீரேற்று வடிவமும் அறியப்படுகிறது.
இருதயோபாசுப்பேட்டுகள் (Na3PS2O2.11H2O), முத்தயோபாசுப்பேட்டுகள் (Na3PS3O.11H2O), நான்குதையோபாசுப்பேட்டுகள் (Na3PS4.8H2O) உள்ளிட்ட சேர்மங்கள் சோடியம் ஒற்றைதயோ பாசுப்பேட்டுடன் தொடர்புடைய பிற உப்புகளாகும்.

தயாரிப்பு
---------

தயோபாசுப்போனைல் குளோரைடை நீரிய சோடியம் ஐதராக்சைடைப் பயன்படுத்தி கார நீராற்பகுப்பு செய்வதன் மூலம் சோடியம் ஒற்றைதயோ பாசுப்பேட்டு தயாரிக்கப்படுகிறது:

PSCl3 + 6 NaOH + 9 H2O → Na3PO3S.(H2O)12 + 3 NaCl
இவ்வினையில் பன்னிருநீரேற்று கிடைக்கிறது. இதை எளிதில் நீர்நீக்கம் செய்ய இயலும். 
6.5 மோல் H2SO4 அமிலத்தைப் பயன்படுத்தி மேற்கொள்ளப்படும் பகுதி நீர் நீக்க வினையில் ஒன்பது நீரேற்று உருவாகிறது. நைட்ரசன் வாயுவைச் செலுத்தி மேற்கொள்ளப்படும் நீர் நீக்க வினையால் நீரிலி வடிவ உப்பு தோன்றுகிறது.

சோடியம் பாசுப்போரோதயோலேட்டு நடுநிலை pH நிலையில் சிதைவடைகிறது. சிலிக்கான் உயவுப்பசை பாசுப்போரோதையோயேட்டு அயனியின் நீராற்பகுப்பு வினையில் வினையூக்கியாகச் செயற்படுகிறது. எனவே இதை கண்ணாடி இணைப்புகளில் பயன்படுத்த பரிந்துரைக்கப்படுவதில்லை.

நீரிலி நிலை சேர்மத்தில் P-S பிணைப்புக்கு இடையில் 211 பைக்கோமீட்டர் இடைவெளியும், இதற்குச் சமமான மூன்று P-O பிணைப்புகளுக்கு இடையில் 151 பைக்கோமீட்டர் என்ற குறைந்த இடைவெளியும் காணப்படுகின்றன. முற்றிலும் வேறுபட்ட இம்மதிப்புகள் P-S பிணைப்பை தனி பிணைப்பாக அடையாளப்படுத்துகின்றன.

மேற்கோள்கள்
-----------

1. ↑  Stanley K. Yasuda, Jack L. Lambert (1957). "Sodium Monothiophosphate". *Inorganic Syntheses* **5**: 102–104. doi:10.1002/9780470132364.ch28.
2. ↑  L. C. Washburn, R. L. Hayes (1977). "Importance of Excess Base in the Synthesis of Sodium Monothiophosphate: (Sodium Phosphorothioate)". *Inorganic Syntheses* **17**: 193–4. doi:10.1002/9780470132487.ch53.
3. ↑  Palazzi, Marcel (1973). "Trisodium monothiophosphate. Radiocrystallographic study". *Bulletin de la Societe Chimique de France* **12**: 3246–8.
4. ↑  Lucian C. Pop and M. Saito (2015). "Serendipitous Reactions Involving a Silicone Grease". *Coordination Chemistry Reviews*. doi:10.1016/j.ccr.2015.07.005.
5. ↑  Pompetzki, M.; Jansen, M. (2002). "Natriummonothiophosphat(V): Kristallstruktur und Natriumionenleitfähigkeit". *Zeitschrift fuer Anorganische und Allgemeine Chemie* **628**: 641–646. doi:10.1002/1521-3749(200203)628:3<641::AID-ZAAC641>3.0.CO;2-8.
**கட்டிடக்கலைப் பாணி** என்பது பெரும்பாலும், உருவம், கட்டிடப்பொருட்கள் என்பவை உட்பட, தோற்றத்தை அடிப்படையாகக் கொண்டு கட்டிடங்களை அல்லது கட்டிடக்கலையை வகை பிரிக்கும் ஒரு முறை எனலாம். இவ்வாறு தோற்றம் சார்ந்த வகைபிரித்தல் முறை கட்டிடக்கலை முறையாக விளங்கிக் கொள்வதற்குரிய ஒரு முழுதளாவிய (holistic) முறையல்ல. இது பற்றிய ஆய்வுகள், கட்டிடக்கலை வரலாறு மற்றும் படிமலர்ச்சி போன்ற துறைகளோடு பெரிதும் ஒத்திருக்கின்றது. கட்டிடக்கலை வரலாற்றில் கோதிக் கட்டிடக்கலை பற்றி ஆய்வு செய்யும்போது, அக் கட்டிடக் கலைவடிவம் உருவாகக் காரணமான எல்லா விதமான சூழலும், பின்னணியும் கவனத்துக்கு எடுத்துக் கொள்ளப்படுகின்றன. ஆனால் கட்டிடக்கலையை வகைப்படுத்தும் கட்டிடக்கலைப் பாணி பற்றிய ஆய்வுகள், அக்கட்டிடக்கலையின் சிறப்பு இயல்புகளையே முன்னிலைப் படுத்துகின்றன. இந்த அணுகுமுறை மூலமே "கோதிக் பாணி" போன்ற சொற் பயன்பாடுகள் உருவாகின்றன. **கோதிக் கட்டிடக்கலை** என்னும் சொற்றொடர் ஒரு குறிப்பிட்ட வரலாற்றுச் சூழலில் ஒரு குறிப்பிட்ட காலத்தில் உருவான கட்டிடக்கலையைக் குறிக்கின்றது. ஆனால், கோதிக் பாணி எனும் சொல், குறிப்பிட்ட சிறப்பு இயல்புகளுடன் கூடிய, அதற்குரிய சூழல், காலம் எதனுடனும் தொடர்பற்ற கட்டிடங்களையும் குறிக்கக் கூடும். அதனால் கோதிக் பாணிக் கட்டிடம் ஒன்றை இன்றும் கட்டிக்கொள்ளமுடியும்.

கட்டிடக்கலை வரலாற்றிலே ஏராளமான கட்டிடக்கலைப் பாணிகள் உருவாகியுள்ளன. இவற்றுட் சில கீழே பட்டியலாகத் தரப்பட்டுள்ளன.

|  |  |
| --- | --- |
| * அமெரிக்கப் பேரரசுப் பாணி (American Empire style)
* ஆர்க்கிகிறம் (Archigram style)
* ஆர்ட் டெக்கோ (Art Deco)
* ஆர்ட் நொவ்வு (Art Nouveau)
* பரோக் (Baroque)
* பௌஹவுஸ் பாணி (Bauhaus)
* பவுக்ஸ் ஆர்ட் பாணி (Beaux-Arts)
* புரூட்டலிஸ்ட் பாணி (Brutalist)
* பைசண்டைன் பாணி (Byzantine)
* சிகாகோ பாணி (Chicago school)
* கிரேக்கப் பாணி (Greek)
* ரோமன் பாணி (Roman)
* காலனித்துவ மறுமலர்ச்சிப் பாணி (Colonial Revival)
* நார்மன் பாணி (Norman)
 | * கட்டவிழ்ப்புப் பாணி (Deconstructivism)
* வெளிப்பாட்டியப் பாணி (Expressionist)
* கோதிக் பாணி (Gothic)
* கோதிக் மறுமலர்ச்சிப் பாணி (Gothic Revival)
* கிரேக்க மறுமலர்ச்சிப் பாணி (Greek Revival)
* இந்தோ-இஸ்லாமியப் பாணி (Indo-Saracenic)
* அனைத்துலகப் பாணி (International style)
* மத்தியதரைக்கடல் மறுமலர்ச்சிப் பாணி (Mediterranean Revival)
* நவீன பாணி (Modern)
* மொரோக்கப் பாணி (Moroccan)
* நாஸி பாணி (Nazi)
* நியோகிளாசிசிசம் பாணி (Neoclassicism)
* ரோமனெஸ்க் பாணி (Romanesque)
* ரோமனெஸ்க் மறுமலர்ச்சிப் பாணி (Romanesque Revival)
 |
செந்நரியின் பெயரீட்டுத் தரநிலை வரிசை, படத்தில் காட்டப்படுகிறது (Vulpes vulpes)
உயிரியல் வகைப்பாட்டில், **பெயரீட்டுத் தரநிலை** என்பது, பெயரீட்டுப் படிநிலையில், ஒரு உயிரினம் அல்லது உயிரினக் குழுக்கள் இருக்கும் சார்பு இடத்தைக் குறிக்கும். இனம், பேரினம், குடும்பம், வகுப்பு, இராச்சியம் போன்றவை பெயரீட்டுத் தரநிலைக்கு எடுத்துக்காட்டுகள்.

ஒரு குறித்த தரநிலைக்குக் கீழேயுள்ள தரநிலையில் உள்ள இனங்கள் குறிவான பொதுமைப் பண்பும் கூடிய தனிப்பண்புகளும் கொண்டவையாக இருக்கும். அதே வேளை அதற்கு மேலேயுள்ளவை கூடிய பொதுமைப் பண்புகளைக் கொண்டவை. அவை பொது மூதாதைகளிடம் இருந்து பெற்ற இயல்புகளின் ஊடாக ஒன்றுடன் ஒன்று தொடர்பு கொண்டவையாக உள்ளன. எந்தவொரு உயிரினத்தையும் பொறுத்தவரை இனத் தரநிலையும், அதன் பேரினம் குறித்த விளக்கமும் அடிப்படையானவை. அதாவது, ஒரு குறித்த உயிரினத்தை அடையாளம் காட்டுவதற்கு முதல் இரு தரநிலை தவிர்ந்த பிற தரநிலைகளைக் குறிப்பிடுவது பொதுவாகத் தேவையற்றது.

மேற்கோள்கள்
-----------

1. ↑   /clipart-vector/vulpes\_vulpes.html
2. ↑  "International Code of Nomenclature for algae, fungi, and plants, Melbourne Code, 2012, articles 2 and 3". 2019-06-10 அன்று மூலம் பரணிடப்பட்டது. 2015-07-14 அன்று பார்க்கப்பட்டது.
**ரோ எதிர் வேட்** (*Roe v. Wade*, 410 U.S. 113 (1973), என்பது அமெரிக்க உச்ச நீதிமன்றம் அமெரிக்க அரசியலமைப்பு கருவுற்ற பெண்கள் அரசின் தடையின்றி கருவைக் கலைக்க அனுமதித்துள்ளது என்ற தீர்ப்பை அளித்ததை குறிக்கும். இத்தீர்ப்பு, கருவைக் கலைக்க கூடாது என்ற நடுவண், மாநில அரசுகளின் சட்டங்களை செல்லாதாக்கியது. சேன் ரோ என்ற சட்ட புனைப்பெயரை உடைய நார்மன் மெக்கார்வே 1969ஆம் ஆண்டு மூன்றாவது குழந்தைக்கு கருவுற்றார். அக்கருவை கலைக்க விரும்பினார், ஆனால் அவர் வசித்த தெக்சாசில் கருக்கலைப்பு சட்டத்திற்கு புறம்பானது. இச்சட்டத்தை எதிர்த்து மாவட்ட நீதிமன்றத்தில் வழக்கு தொடுத்தார். தெக்சாசு சார்பில் அம்மாவட்ட அரசு வழக்கறிஞர் கென்றி வேட் வாதிட்டார். மூன்று நீதிபதிகள் உள்ள அமர்வு ரோவுக்கு ஆதரவாக தீர்ப்பளித்தது. தெக்சாசு மாநிலம் இத்தீர்ப்பை எதிர்த்து அமெரிக்க உச்ச நீதிமன்றத்தில் முறையிட்டது.

சனவரி 1973இல் உச்ச நீதிமன்றத்தில் விசாரித்த ஒன்பது பேரில் ஏழு பேர் ரோவுக்கு ஆதரவான நிலைப்பாட்டை எடுத்தனர். அரசியலமைப்பின் பதினான்காவது திருத்தம் தனிநபருக்குத் தனியுரிமையை வழங்குவதால் அது எச்சமயத்தில் கருவைக் கலைக்கலாம் என்ற உரிமையை கருவுற்ற பெண்ணுக்கு வழங்குகிறது என்றனர். இந்த உரிமையானது முழுமையானது அல்ல என்றும் அரசு பெண்களின் உடல் நலனிலும் பேறு காலத்திற்கு முந்தைய நலனிலும் அக்கறையுடன் இருப்பதுடன் சமப்படுத்தி செயல்பட வேண்டுமெனவும் அறிவுறுத்தியது.

'ரோ' வழக்கில் உச்ச நீதிமன்றத்தின் தீர்ப்பு அமெரிக்க வரலாற்றில் மிகவும் சர்ச்சைக்குரிய ஒன்றாகும். சட்ட சமூகத்தில் உள்ள சிலரால் "ரோ" கடுமையாக விமர்சிக்கப்பட்டார். மேலும் சிலர் இந்த முடிவை நீதித்துறை செயல்பாட்டின் ஒரு வடிவமாக அழைத்தனர். கருக்கலைப்புக்கு எதிரான அரசியல்வாதிகளும், ஆர்வலர்களும் பல தசாப்தங்களாக இம்முடிவை முறியடிக்க முயன்றனர். 2022 சூன் 24 அன்று, அமெரிக்க உச்ச நீதிமன்றம் "டொப்சு எதிர் ஜாக்சன் மகளிர் சுகாதார அமைப்பு" வழக்கில் "ரோ"வை ரத்து செய்தது..

மேற்கோள்கள்
-----------

1. ↑  410 U.S. 113 (1973).
2. ↑  Mears, William; Franken, Bob (January 22, 2003). "30 years after ruling, ambiguity, anxiety surround abortion debate". CNN.. "In all, the *Roe* and *Doe* rulings impacted laws in 46 states."
3. ↑  Greenhouse 2005, ப. 72
4. ↑  Nowak & Rotunda (2012), § 18.29(a)(i).
5. ↑  Chemerinsky (2019), § 10.3.3.1, p. 887.
6. ↑  (Chemerinsky 2019, § 10.3.3.1, p. 886): "Few decisions in Supreme Court history have provoked the intense controversy that has surrounded the abortion rulings."
7. 1 2  Dworkin, Roger (1996). *Limits: The Role of the Law in Bioethical Decision Making*. Indiana University Press. பக். 28–36. பன்னாட்டுத் தரப்புத்தக எண்:978-0253330758. .
8. ↑  Greenhouse 2005, ப. 135–136
9. ↑  Breuninger, Kevin; Mangan, Dan (June 24, 2022). "Supreme Court overturns Roe v. Wade, ending 50 years of federal abortion rights". CNBC. June 27, 2022 அன்று பார்க்கப்பட்டது.
10. ↑  "The Dobbs v. Jackson Decision, Annotated". *The New York Times*. June 24, 2022. .
**இயூ டீ** சிங்கப்பூரின் மேற்குப் பகுதியில் அமைந்துள்ளது. இது சுவா சூ காங் குழுத்தொகுதியின் துணைப் பிரிவான இங்குப் பல அரசாங்க வீடுகள், தனியார் வீடுகள் உள்ளன.

பெயர்க் காரணமும் வரலாறும்
-------------------------

இயூ டீ என்றால் எண்ணெய்க் குளம் (Oil Pond) என்று அர்த்தம். இயூ டீ ஜப்பானியர்கள் ஆக்கிரமித்த கால கட்டங்களில் எண்ணெய்க் கிடங்காக இருந்ததால் இவ்வாறு அழைக்கப்பட்டது. ஆரம்ப காலகட்டத்தில் 300 குடும்பங்களைக் கொண்ட சிறிய கிராமமாக இருந்தது. காய்கறிகள், வாத்துகள், கோழிகள் போன்றவை வளர்க்கப்பட்டன. 1980ஆம் ஆண்டில் சிங்கப்பூர் மேம்பாட்டுத் திட்டத்தினால் இங்கிருந்தவர்கள் அவ்விடத்தை விட்டு வெளியேற்றப்பட்டனர்.

இயூ டீ குழுத் தொகுதி
--------------------

இத்தொகுதி நால்வர் கொண்ட குழுத் தொகுதி ஆகும். 2015-க்கு முன்பு இது சுவா சூ காங் குழுத் தொகுதியிலிருந்தது. சுவா சூ காங்கின் புதிய வீடமைப்புத் திட்டத்தின் கீழ் 1993-ஆம் ஆண்டிலிருந்து இயூ டீயில் பல வீடுகள் கட்டப்பட்டன. இப்பகுதி இயூ டீ, லிம்பாங் என்று இரு நகரங்களாகப் பிரிக்கப்பட்டது.

கட்டமைப்பு
----------

### கல்வி

இயூ டீ பகுதியைச் சுற்றி வாழும் மக்களின் வசதிக்காகப் பல கல்விக் கூடங்கள் உள்ளன. டீ லா சா தொடக்கப்பள்ளி, கிராஞ்சி தொடக்கப்பள்ளி, யூனிட்டி தொடக்கப்பள்ளி, இயூ டி தொடக்கப்பள்ளி போன்ற தொடக்கப் பள்ளிகள் உள்ளன. மேலும், கிராஞ்சி உயர்நிலைப்பள்ளி, ரீஜண்ட் உயர்நிலைப்பள்ளி, யூனிட்டி உயர்நிலைப்பள்ளி ஆகிய உயர்நிலைப்பள்ளிகளும் உள்ளன.

### போக்குவரத்து

இயூ டீ பகுதியைச் சுற்றி வாழும் மக்களின் போக்குவரத்திற்காக இயூ டீ பெரு விரைவு இரயில் நிலையம் 1996-ஆம் ஆண்டு ஜூரோங் கிழக்கிலிருந்து 16 கி.மீ தூரத்தில் அமைக்கப்பட்டுள்ளது. மேலும், பல பேருந்து வசதிகளும் அரசாங்கத்தினால் அறிமுகப்படுத்தப்பட்டுள்ளன.

### பொழுதுபோக்கு

இயூ டீ பகுதியில் மக்களின் பொழுதுபோக்கிற்காக மூன்று பூங்காக்கள் அமைக்கப்பட்டுள்ளன. அதாவது, லிம்பங் பூங்கா, ஸ்டேக்மோண்ட் பூங்கா, இயூ டீ பூங்கா ஆகியவை ஆகும். மேலும், இப்பகுதியில் விளையாட்டு வளாகம் ஒன்றும் உள்ளது. 2009-ஆம் ஆண்டு மார்ச் மாதத்தில் ஒரு புதிய பேரங்காடி திறக்கப்பட்டுள்ளது. அந்தப் பேரங்காடிக்கு ‘இயூ டீ பாய்ண்ட்’ என்று பெயர் வைக்கப்பட்டுள்ளது. மேலும், இங்குள்ள காண்டோமினியம் ‘இயூ டீ வசிப்பிடங்கள்’ என்று அழைக்கப்படுகிறது.

### இராணுவ முகாம்கள்

இயூ டீ பகுதியில் இராணுவ முகாம்களும் உள்ளன. 1994-ஆம் ஆண்டு கிராஞ்சி முகாம் கட்டப்பட்டது. உட்லண்ட்ஸ் முகாம் 2000-ஆம் ஆண்டில் கிராஞ்சித் தடுப்புக்காவல் முகாமிற்கு மாற்றப்பட்டது. இவ்வாறு இராணுவ முகாம்கள் உள்ளதால் இப்பகுதியில் அதிகப் பாதுகாப்பு வசதிகள் செய்யப்பட்டுள்ளன.

ஆதாரங்கள்
---------

* Victor R Savage, Brenda S A Yeoh (2003), *Toponymics - A Study of Singapore Street Names*, Eastern Universities Press, ISBN 981-210-205-1
**விடலைப் பருவ நாடகம்** (Teen drama) டீன் ஏஜ் நாடகம் என்பது விடலைப் பருவ கதாபாத்திரங்களுக்கு முக்கிய கவனம் செலுத்தி எடுக்கப்படும் ஒரு வகை நாடகத் தொடர் ஆகும். இந்த வகை நாடகம்1990 களின் முற்பகுதியில் முக்கியத்துவம் பெற்றது, குறிப்பாக பாக்ஸ் தொலைக்காட்சி தொடரான **பெவர்லி ஹில்ஸ், 90210** என்ற தொடர் 1986 ஆம் ஆண்டு ஒளிபரப்பானது. இந்த வகை தொடரின் வெற்றிக்கு பிறகு, தொலைக்காட்சி எழுத்தாளர்களும் மற்றும் தயாரிப்பாளர்களும் இந்த புதிய வகை தொடர்கள் மீது கவனம் செலுத்தப்பட்டது. கடந்த காலங்களில், இளைஞர்களை மையமாகக் கொண்ட பெரும்பாலான தொடர்கள் சிட்காம்களாக இருந்தன, அதே நேரத்தில் நாடகத் தொடர்களில் இளம் பருவத்தினர் பொதுவாக பெரியவர்களையும் குழந்தைகளையும் உள்ளடக்கிய ஒரு பெரிய குழுமத்தின் ஒரு பகுதியாக இருந்தனர்.

பெரும்பாலும், விடலைப் பருவ நாடகங்களில் நாடகத் தொடர் கூறுகள் உள்ளன, பல அத்தியாயங்களில் பரவியிருக்கும் ஒன்று அல்லது அதற்கு மேற்பட்ட கதை வளைவுகளை உள்ளடக்கியது. இந்த நாடகங்கள் இளம் கதாபாத்திரங்கள் தங்கள் நட்பு மற்றும் காதல் ஆகியவற்றில் வரும் பிரச்சனைகள் மற்றும் ஏற்றத் தாழ்வுகளைக் எப்படி கையாளுகின்றார்கள், அதே சமயம் இளமைப் பருவத்தி னர்கள் மேற்கொள்ளும் சவால்களை சுற்றியும் கதை சொல்லப்படுகின்றது. அறிவியல் புனைவு, கனவுருப்புனைவு, அதிரடி, பள்ளிக்காலம் மற்றும் சாகசம் போன்ற கருப்பொருள்களை கொண்டு பல பாணியில் நாடகங்கள் தயாரிக்கப்படுகின்றது.

தமிழ் தொலைக்காட்சித் துறை
-------------------------

இந்த வகைத் தொடர்கள் தமிழ் தொலைக்காட்சித் துறையில் தயாரிப்பது மிகக்குறைவு. 2000 ஆம் ஆண்டு காலப்பகுதியில் விஜய் தொலைக்காட்சி யில் கனா காணும் காலங்கள் என்ற முதல் விடலைப் பருவ நாடகம் ஒளிபரப்பானது. இந்த தொடரின் வெற்றியை தொடர்ந்து கனா காணும் காலங்கள் கல்லூரியின் கதை, கனா காணும் காலங்கள் கல்லூரி சாலை, கள்ளிக்காட்டு பள்ளிக்கூடம், காதல் சார்ந்த இது ஒரு காதல் கதை, காதலிக்க நேரமில்லை, அன்பே வா போன்ற தொடர்களும் சன் தொலைக்காட்சியில் ஒளிபரப்பான *கல்லூரி காலம்*, ஜெயா தொலைக்காட்சியில் ஒளிபரப்பான *கனவுகள் ஆயிரம்*, *கிருஷ்ணா காட்டேஜ்* போன்ற தொடர்கள் இதற்குள் அடங்கும்.

சிங்கப்பூர் நாட்டு வசந்தம் தொலைக்காட்சியில் வெற்றி, காவியா, தில்லானா, கலாபக் காதலா, அகரம் போன்ற பல விடலைப் பருவ நாடகங்கள் தயாரிக்கப்பட்டுள்ளது. இந்த வகைத் நாடகங்கள் பல பருவங்களாக ஒளிபரப்பாகியுள்ளது.

மேற்கோள்கள்
-----------

1. ↑  "Stories from a classroom". The Hindu. 28 April 2007. 11 December 2014 அன்று பார்க்கப்பட்டது.
2. ↑  "A new talent hunt". தி இந்து. 10 April 2006. 22 December 2014 அன்று பார்க்கப்பட்டது.
3. ↑  "Teens rule on Tamil TV channels". *M Suganth*. தி டைம்ஸ் ஆஃப் இந்தியா. 16 November 2012. 22 December 2014 அன்று பார்க்கப்பட்டது.
4. ↑  "Vijay TV launches the fiction series 'Kallikaatu Pallikoodam'". *www.thehindu.com*.
5. ↑  "Vetri (season 2) on MediaCorp Vasantham". tv.toggle.sg'. 2017-03-09 அன்று மூலம் பரணிடப்பட்டது. 2020-06-07 அன்று பார்க்கப்பட்டது.

| * பா
* உ
* தொ
தொலைக்காட்சி வகைகள் |
| --- |
| 
* இயங்குபடம்
* காலை நிகழ்ச்சி
* குழந்தைகள்
* நகைச்சுவை
* நகைச்சுவை-நாடகம்
* சமையல்
* பகல்நேர நிகழ்ச்சி
* பேச்சு நிகழ்ச்சி
* காதல்
* கற்பனை
* சட்ட நாடகம்
* நேர்காணல்
* விளையாட்டு நிகழ்ச்சி
* மருத்துவ நாடகம்
* நாடகத் தொடர்
* வலைத் தொடர்
* குறுந்தொடர்
* நடைமுறை நாடகம்
* அரசியல் நாடகம்
* பிரதான நேரம்
* உண்மைநிலை
* பலவகையான நிகழ்ச்சி
* அறிவியல் புனைகதை
* காதல்
* டீன் நாடகம்
* ஆவணப்படம்

 |
**ரொம்ப்லொன்** (Romblon) என்பது பிலிப்பீன்சின் லூசோனின், மிமரோபா பிராந்தியத்தில் அமைந்துள்ள ஐந்து மாகாணங்களில் ஒன்றாகும். இதன் தலைநகரம் மம்புராவோ ஆகும். இது 1901 ஆம் ஆண்டில் ஸ்தாபிக்கப்பட்டது. இம்மாகாணத்தில் 219 கிராமங்களும், 19 மாநகராட்சிகளும் உள்ளன. இதன் தற்போதைய மாகாண சபை ஆளுநர் *எடுவர்டோ சி. ஃபிர்மலொ* (Eduardo C. Firmalo ) ஆவார். இதன் மொத்த நிலப்பரப்பளவு 1,533.45 சதுர கிலோமீற்றர்கள் ஆகும். 2015 ஆம் ஆண்டின் சனத்தொகைக் கணக்கெடுப்புக்கு அமைவாக ரொம்ப்லொன் மாகாணத்தின் சனத்தொகை 292,781 ஆகும்.
மேலும் பிலிப்பீன்சில் காணப்படும் 81 மாகாணங்களில், மொத்த நிலப்பரப்பளவின் அடிப்படையில் இம்மாகாணம் 68ஆம் மாகாணமாகவும் சனத்தொகையின் அடிப்படையில் 66ஆம் மாகாணமாகவும் காணப்படுகின்றது. அத்துடன் இம்மாகாணத்தில் தகலாகு ஆங்கிலம் உள்ளடங்கலாக ஐந்து பிரதான மொழிகள் பேசப்படுகின்றன. இம்மாகாணத்தின் சனத்தொகை அடர்த்தி ஒரு சதுர கிலோ மீற்றருக்கு 190 மக்கள் என்பதாகும். மேலும் சனத்தொகை அடர்த்தியின் அடிப்படையில் இது 81 பிலிப்பீனிய மாகாணங்களில் 46ஆம் மாகாணம் ஆகும்.

மேற்கோள்கள்
-----------

1. ↑  "List of Provinces". *PSGC Interactive*. Makati City, Philippines: National Statistical Coordination Board. 21 ஜனவரி 2013 அன்று மூலம் பரணிடப்பட்டது. 30 December 2013 அன்று பார்க்கப்பட்டது.
2. ↑  PromdiNEWS: Bulacan celebrates 435th founding year
3. ↑  "Population of the provine". Archived from the original on 2011-07-09. 2017-01-08 அன்று பார்க்கப்பட்டது.CS1 maint: unfit url (link)
**சோடியம் ஆல்கைல் சல்பேட்டுகள்** *(Sodium alkyl sulphates)* என்பவை நீரில் கரையும் உப்புகளாகும். இவை அழுக்கு நீக்கிகள் அல்லது ஈரமாக்கும் முகவர்களாகச் செயல்படுகின்றன.

பண்புகள்
--------

சோடியம் ஆல்கைல் சல்பேட்டு என்பது சோடியம் ஆல்கைல் சல்பேட்டுகள் என்ற பொதுக் குழுவில் இடம்பெற்றுள்ள ஒரு தனி உப்பு ஆகும். வெவ்வேறு ஆல்கைல்களின் கலவை இவ்வுப்பு என்பதை இதன் பெயரே அடையாளம் காட்டுகிறது. உதாரணம் சோடியம் லாரைல் சல்பேட்டு. இவையாவும் வெளிர் மஞ்சள் நிறத்திலான திண்மங்கள்/தூள்கள்/அடர்நீர்மங்களாகும். இவை அழுக்கு நீக்கியைப் போல மணம் வீசுகின்றன. நிரில் கரைகின்றன மற்றும் சோப்புக் குமிழ்களாக உருவாகின்றன. இதன் பொது வேதி வாய்ப்பாடு CnH2n+1OSO2O Na ஆகும். மேலும் இதனுடைய சிஏஎசு எண் 68955-19-1 ஆகும். கொதிக்கும்போது சோடியம் ஆல்கைல் சல்பேட்டு சிதைவடைகிறது. 50 பாகை செல்சியசு வெப்பநிலையில் நீராற்பகுப்பு அடைகிறது.

பயன்
----

அழுக்குநீக்கிகள், பாத்திரங்கள் கழுவும் நீர்மங்கள், மழைக் கூழ்மங்கள், தலைக் குளியல் நீர்மங்கள், முடிச்சீராக்கிகள், துணி மென்மைப்படுத்திகள் போன்றவற்றில் சோடியம் ஆல்கைல் சல்பேட்டுகள் பயன்படுத்தப்படுகின்றன. எளிதில் தீப்பற்றாது என்பதால் இதை தீத்தடுப்பு முகவராகப் பயனபடுத்துகிறார்கள். ஈரபதமூட்டும் பொருட்கள் அல்லது பற்பசை போன்ற எண்ணெய்ப் பசையும் நீரில் கரையக்கூடியதுமான சேர்மங்களை கலக்க ஒரு பால்மமாக்கியாக இது உபயோகமாகிறது .

தீங்குகள்
---------

### உடல்நலம்

சூடாக்கும்போது இவை கார்பனீராக்சைடு, கார்பனோராக்சைடு, கந்தக டை ஆக்சைடு போன்ற வாயுக்களை உள்ளடக்கிய மற்றும் பல எரிச்சலூட்டும் ஆவிகளை உற்பத்தி செய்கின்றன. எல்லா அழுக்கு நீக்கிகளையும் போல இதுவும் கண்களிலும் தோலிலும் எரிச்சலை உண்டாக்குகிறது. உட்கொள்ளப்பட்டால் குமட்டல் வாந்தி போன்ற உபாதைகளுடன் இதனுடைய உயிர் கொல்லும் அளவு (LD50) 0.5 முதல் 5 கிராம்/ கிலோகிராம் ஆகும் .

### சுற்றுச்சூழல்

நன்னீர் நீர் வாழ் மீன்களுக்கு ஒரு நச்சாக இது பாதிப்பை ஏற்படுத்துகிறது. இதன் நீர்நச்சு அளவு மில்லியனுக்கு 6-7 பகுதிகள்/மீன்/நிமிடம் என்று குறிக்கப்படுகிறது. உணவுச் சங்கிலியில் இது அவ்வளவாக முக்கியத்துவம் பெறுவதில்லை. கிளைச்சங்கிலி ஆல்க்கீன்கள் பாக்டிரியாக்களால் நிகழும் தரங்குறைத்தல் வினையை எதிர்க்கின்றன என்பதால் நேர்கோட்டு ஆல்கைல் சல்போனேட்டுகள் அழுக்குநீக்கிகளாகப் பயன்படுத்தப்படுகின்றன .

மேற்கோள்கள்
-----------

1. 1 2 3  "SODIUM ALKYL SULFATES". *CAMEO Chemicals, version 2.5 rev 1*. National Oceanic and Atmospheric Administration. n.d. 29 April 2016 அன்று பார்க்கப்பட்டது.
2. 1 2 3  "Surfactants". *The Essential Chemical Industry - online*. CIEC Promoting Science at the University of York, York, UK. 18 March 2013. 29 April 2016 அன்று பார்க்கப்பட்டது.
**இயான் ஸ்டீவன்சன் எம்.டி.** (Ian Stevenson) (அக்டோபர் 31, 1918 - பிப்ரவரி 8, 2007) **கனடா**வைச் சேர்ந்த உயிர் வேதியியலாளர் மற்றும் மனநோயியல் பேராசிரியர் ஆவார். தன்னுடைய மறுபிறவி குறித்த அறிவியல் பூர்வமான ஆராய்ச்சிகளுக்காக இவர் பெரிதும் அறியப்படுகிறார். 2002 ஆம் ஆண்டு பணியில் இருந்து ஓய்வு பெறும் வரை அவர் விர்ஜினியா பல்கலைக்கழகத்தில் இயல்பு கடந்தவை குறித்து ஆராயும் உணரியல் அறிவியல் (Division of Perceptual Studies) பிரிவின் தலைவராக இருந்தார்.

மறுபிறவி ஆராய்ச்சி
------------------

மறுபிறவிக் கோட்பாடானது நவீன மருத்துவத்தில் மரபியல், மனித நடத்தை பற்றி மேலும் அறிய உதவும் என ஸ்டீவன்சன் நம்பினார்.  40 ஆண்டு காலம் அவர் உலகின் பல்வேறு இடங்களுக்குப் பயணித்து மறுபிறவியோடு தொடர்புடைய 3000 குழந்தைகள் குறித்து ஆய்வு செய்தார். இந்தியாவுக்கு வந்து ஆய்வு செய்ததில் மறுபிறவி நினைவுள்ள குழந்தைகள் பலர் இருப்பதை இயான் கண்டார்.

பிறவிக்குறைபாடுகளும் முற்பிறவிக் காயங்களும்
-------------------------------------------

மனிதரில் காணப்படும் பிறவிக்குறைபாடு மற்றும் பிறவிக்குறிகளுள் 35 விழுக்காடு முற்பிறவியில் அந்த மனிதனுக்கு ஏற்பட்ட காயங்களோடு தொடர்புடையவையாய் இருப்பதைக் கண்டார். நாற்பதுக்கும் மேற்பட்ட நபர்களில் பழைய மருத்துவ ஆவணங்களை ஆய்வு செய்ததில் இயானின் ஆய்வு உண்மையென நிறுவப்பட்டது.

குழந்தைப் பருவ முன்பிறவி நினைவுகள்
----------------------------------

முன்பிறவி நினைவுகள் குழந்தைப் பருவத்திலேயே பெரும்பாலும் ஏற்படுகின்றன என்று இயான் கண்டார். இரண்டு முதல் ஐந்து வயது வரையிலான குழந்தைகள் தங்கள் முன்பிறவி நினைவுகளை நன்கு நினைவு கூர்வதையும் அக்குழந்தைகளின் பேச்சு மற்றும் நடத்தை வயது மற்றும் அவற்றின் குடும்பத்திற்கு ஒவ்வாததாயும் ஆனால் அக்குழந்தையும் முன்பிறப்போடு ஒத்துப் போவதையும் இயான் கண்டார். நாட்கள் செல்லச் செல்ல குழந்தைகள் இவற்றை மறந்து விடுவதையும் இயான் கண்டார்.

பூட்டப்பட்ட பேழை
----------------

இயான் பல்கலைக்கழகத்தில் உள்ள தனது துறை அலுவலகத்தில் பேழை ஒன்றைப் பூட்டினார். இப்பூட்டைத் திறப்பதற்கான வழி அவருக்கு மட்டுமே தெரியும். தான் இறந்த பின் ஏதேனும் ஒரு வகையில் ‌தொடர்பு கொண்டு அப்பூட்டைத் திறக்க முடியுமென அவர் நம்பினார்.

மேற்கோள்கள்
-----------

1. ↑  Fox, Margalit. Ian Stevenson Dies at 88; Studied Claims of Past Lives, *The New York Times*, February 18, 2007.
2. ↑  Stevenson, I (1977). "The explanatory value of the idea of reincarnation". *The Journal of nervous and mental disease* **164** (5): 305–26. doi:10.1097/00005053-197705000-00002. பப்மெட்:864444.
3. ↑  Jane Henry (2005). *Parapsychology: Research on Exceptional Experiences* *Routledge, p. 224.*
4. ↑  Jane Henry (2005). *Parapsychology: Research on Exceptional Experiences* *Routledge, p. 225.*
*r* அலகு ஆரமுள்ள அரைவட்டம்.
வடிவவியலில், **அரைவட்டம்**(*semicircle*) என்பது ஒரு வட்டத்தில் பாதியளவு கொண்ட இருபரிமாண வடிவமாகும். 360° கொண்ட வட்டத்தில் பாதியாக அரைவட்டம் இருப்பதால், அரைவட்டத்தின் வில்லின் அளவு 180° அல்லது அரைத்திருப்பமாக இருக்கும். ஒரு அரைவட்டத்துக்குள் வரையப்பட்ட முக்கோணம் எப்பொழுதும் செங்கோண முக்கோணமாக அமையும்.

பயன்கள்
-------

அரைவட்டத்தைப் பயன்படுத்தி இரு நீளங்களின் கூட்டுச்சராசரி மற்றும் பெருக்கல் சராசரிகளை கவராயம், நேர்விளிம்பு கொண்டு வரைதல் மூலம் காணலாம். 

*a* மற்றும் *b* -ஐ எடுத்துக் கொள்க.

* *a*+*b* விட்டமுள்ள அரைவட்டம் வரைய வேண்டும்.
* இந்த அரைவட்டத்தின் ஆரம் *a*+*b*/2 = a, b -ன் கூட்டுச்சராசரி.
* அரைவட்டத்தின் விட்டத்தை a : b விகிதத்தில் பிரிக்க வேண்டும்.
* பின் அக்கோட்டுத்துண்டுகளின் பொதுப்புள்ளியையும் அரைவட்டத்தையும் ஒரு செங்குத்துக் கோட்டுத்துண்டால் இணைக்க வேண்டும்.
* இந்த செங்குத்துக் கோட்டுத்துண்டின் நீளம் = *a* , *b* -ன் பெருக்கல் சராசரி. இதனை பித்தேகோரசு தேற்றம் மூலம் நிறுவலாம்.

இம்முறையை ஒரு செவ்வகத்தின் பரப்பு காணப் பயன்படுத்தலாம். (ஏனென்றால் செவ்வகத்தின் பக்க அளவுகளின் பெருக்கல் சராசரியை, பக்க நீளமாகக் கொண்டு வரையப்படும் சதுரத்தின் பரப்பு செவ்வகத்தின் பரப்பிற்கு சமமாக இருக்கும்) சமபரப்புள்ள செவ்வகம் வரையக்கூடிய எந்தவொரு வடிவிற்கும் அதாவது பலகோணம்(வட்டம் நீங்கலாக) போன்றவற்றுக்கு இது பயன்படும்.

மேலும் பார்க்க
--------------

* தேலேசுத் தேற்றம்

மேற்கோள்கள்
-----------

1. ↑  Euclid's Elements, Book VI, Proposition 13

வெளி இணைப்புகள்
---------------

* Semicircle - Mathworld
**ஜனநாயக மக்கள் முன்னணி** (*Democratic People's Front*, முன்னர் **மேலக மக்கள் முன்னணி** (*Western People's Front*), என்பது இலங்கையின் ஓர் அரசியல் கட்சி. இது முக்கியமாக மேற்கு மாகாணத்தில் மட்டுமே தேர்தல்களில் போட்டியிடுகிறது.

மேலக மக்கள் முன்னணி ஆரம்பத்தில் ஒரு தொழிற்சங்கமாகவே ஆரம்பிக்கப்பட்டது, பின்னர் அரசியல்கட்சியாக மாற்றப்பட்டது. இக்கட்சி கொழும்பு மாவட்டத்தில் உள்ள தமிழ் மக்கள் இடையே பெரும் செல்வாக்குப் பெற்றுள்ளது. இக்கட்சியின் தலைவர் மனோ கணேசன்.

### 2011 உள்ளூராட்சி சபைத் தேர்தல் முடிவுகள்

முதன்மைக் கட்டுரை: இலங்கை உள்ளூராட்சி சபைத் தேர்தல்கள், 2011
2011 இல் 322 உள்ளூராட்சி சபைகளுக்கு இடம்பெற்ற தேர்தல்களில் மகிந்த ராசபக்ச தலைமையில் ஐக்கிய மக்கள் விடுதலைக் கூட்டணி 270 சபைகளைக் கைப்பற்றியது. மனோ கணேசன் தலைமையில் ஜனநாயக மக்கள் முன்னணி எந்த ஒரு சபையையும் கைப்பற்றவில்லை. ஆனாலும் 4 சபைகளில் போட்டியிட்டு 10 உறுப்பினர்களைப் பெற்றது. ஜனநாயக மக்கள் முன்னணியின் கூட்டணியில் விக்கிரமபாகு கருணாரத்தினவின் இடது முன்னணியும் போட்டியிட்டிருந்தது. கொழும்பு மாநகரச்பைக்கான தேர்தலில் தமிழ்த் தேசியக் கூட்டமைப்பு தமது முழுமையான ஆதரவை ஜனநாயக மக்கள் முன்னணிக்கு வழங்கியிருந்தது.

**ஜமமு வென்ற உறுப்பினர்கள்**

| உள்ளூராட்சிசபை | வாக்குகள் | % | ஜமமு உறுப்பினர்களின் எண்ணிக்கை | ஜமமு உறுப்பினர்களின் பெயர்களும்பெற்ற வாக்குகளும் |
| --- | --- | --- | --- | --- |
| கொழும்பு மாநகரசபை | 26,229 | 11.07% | 6 | மனோ கணேசன் (28,433)எஸ். குகவரதன் (4,223),கே. ரி. குருசாமி (3,978), கங்கைவேணியன் (3,389), சி. பாஸ்கரா (3,156), லோரன்ஸ் பெர்னாண்டோ (1,531) |
| அம்பகமுவ பிரதேச சபை | 4,855 | 6.93% | 2 | விபரம் இல்லை |
| தெகிவளை - கல்கிசை மாநகர சபை | 2,167 | 2.86% | 1 | விக்கிரமபாகு கருணாரத்தின (2,171) |
| கொலன்னாவ நகர சபை | 938 | 3.9% | 1 | அரவிந்தன் முத்துவீரன் ராஜகுமாரன் (904) |
| **மொத்தம்** | **34,189** | **-** | **10** | - |
| மூலம்:"உள்ளூராட்சித் தேர்தல்கள், 2011". Department of Elections, Sri Lanka. 2011-10-06 அன்று மூலம் பரணிடப்பட்டது. 2011-10-18 அன்று பார்க்கப்பட்டது. |

வெளி இணைப்புகள்
---------------

* WPF Deputy Leader's Web
| மேலைச் சாளுக்கியர் (பொ.ஊ. 973-1200) |
| --- |
| 

|  |  |
| --- | --- |
| இரண்டாம் தைலப்பன் | (பொ.ஊ. 957 - 997)
 |
| சத்தியாசிரயன் | (997 - 1008)
 |
| ஐந்தாம் விக்கிரமாதித்தன் | (1008 - 1015)
 |
| இரண்டாம் ஜெயசிம்மன் | (1015 - 1042)
 |
| முதலாம் சோமேசுவரன் | (1042 - 1068)
 |
| இரண்டாம் சோமேசுவரன் | (1068 -1076)
 |
| ஆறாம் விக்கிரமாதித்தன் | (1076 - 1126)
 |
| மூன்றாம் சோமேசுவரன் | (1126 – 1138)
 |
| இரண்டாம் ஜெகதேகமல்லன் | (1138 – 1151)
 |
| மூன்றாம் தைலப்பன் | (1163 – 1183)
 |
| மூன்றாம் ஜெகதேகமல்லன் | (1163 – 1183)
 |
| நான்காம் சோமேசுவரன் | (1184 – 1200)
 |
| இரண்டாம் வீர வல்லாளன்(***போசளப் பேரரசு***) | (1173 - 1220)
 |
| ஐந்தாம் பில்லம்மன்(***யாதவப் பேரரசு***) | (1173 - 1192)
 |
| உருத்திரன்(***காக்கத்தியர்கள்***) | (1158 - 1195)
 |

 |
| * பா
* உ
* தொ
 |

**மூன்றாம் தைலப்பன்** (Tailapa III ஆட்சிக்காலம் 1151-1164 ) என்பவன் இரண்டாம் ஜெகதேகமல்லனுக்குப் பின் மேலைச் சாளுக்கிய அரியணை ஏறியவன். இவனுடைய ஆட்சிக் காலம் எனபது சாளுக்கியப் பேரரசின் முடிவுக் காலத்தின் துவக்கமாக இருந்தது. காகதீய அரசின் இரண்டாம் புரோல்லா என்பவன் இவனுடன் போரிட்டு தோற்கடித்து, சாளுக்கிய அரசனான இவனைச் சிறைப்பிடித்தான். இந்த நிகழ்வு இதுவரை இவனுக்கு அடங்கி இருந்த அரசர்களுக்கு இவனை எதிர்க்கத் துணிவைத் தந்தது. சீனு, போசளர்கள் போன்றோர் சாளுக்கியரை விட்டு விலகினர். காளச்சூரிய மன்னன் இரண்டாம் பிஜ்ஜலா என்பவன் மேலைச் சாளுக்கியரின் அரசியல் தலைநகரான கல்யாணியைக் கி.பி.1157 இல் கைப்பற்றினான். இதனால் மூன்றாம் தைலப்பன் அண்ணிகிரிக்குத் (தார்வாட் மாவட்டம் ) தப்பிச் செல்லவேண்டி இருந்தது. இறுதியாக 1162 இல் இரண்டாம் தைலப்பன் போசாள அரசன் வீரநரசிம்மனால் கொல்லப்பட்டான்.

மேற்கோள்
--------

* Dr. Suryanath U. Kamat (2001). Concise History of Karnataka, MCC, Bangalore (Reprinted 2002).
குற்றியலுகரம் என்பது வல்லின உகர எழுத்துக்களில் முடியும் ஆறு வகையான சொற்கள். இவை அனைத்தும் மொழியிறுதிக் குற்றியலுகரங்கள். தொல்காப்பியர் மொழிமுதல் குற்றியலுகரம் என 'நுந்தை' என்னும் முறைப்பெயரைக் குறிக்கிடுகிறார். இவற்றுடன் தொல்காப்பியர் காலம் முதல் இன்று வரையில் தமிழில் புழக்கத்தில் உள்ள குற்றியலுகரம் இந்த அரையுயிர்க் குற்றியலுகரம்.

மெய்யெழுத்துக்களில் **வ, ய** ஆகிய இரண்டையும் இக்கால மொழியியலாளர்கள் **அரையுயிர்** எனக் குறிப்பிடுகின்றனர். இலக்கண நூல்கள் இவற்றை உடம்படுமெய் எனக் காட்டுகின்றன. உயிர் முன் உயிர் வந்து புணரும்பொது உடம்படுமெய் தோன்றும். 

வெண்பா யாப்பானது நாள், மலர், காசு, பிறப்பு என்னும் வாய்பாடு கொண்டு முடியும். திருக்குறளில் 10 படல்கள் அறிவு என்னும் சொல்லைக்கொண்டு முடிகின்றன.  இப்படிப் பார்க்கும்போது அறிவு என்னும் சொல் பிறப்பு என்னும் வாய்பாடுதானே? பிறப்பு என்பது குற்றியலுகரம் அல்லவா? 

கதவைத் திற என்கிறோம். இதில் கதவு + ஐ = கதவை எனக் குற்றியலுகரம் போலப் புணர்ந்துள்ளதைக் காண்கிறோம். *அறிவற்றம் காக்கும் கருவி* திருக்குறள் 421 என்னும்போது அறிவு என்னும் சொல் குற்றியலுகரம் புணர்வது போலப்  புணர்ந்துள்ளது அல்லவா? 
இந்தகைய நிலை 'வு' எழுத்துக்கு எதனால் நேர்ந்தது? அரையுயிர் என்பதனால் நேர்ந்தது.

அடிக்குறிப்பு
-------------

1. ↑  திருக்குறள் 355, 358, 396, 422, 423, 424, 425, 426, 452, 454,
2. ↑  மரபு + இலக்கணம் = மரபிலக்கணம்
**மூன்றாம் குணக விசயாதித்தியன்** (Gunaga Vijayaditya III) (கி.பி. 848 – 892) வேங்கி அரசின் மிகவும் சக்திவாய்ந்த அரசராவார். இவரது இராணுவ வெற்றிகள் தக்காணத்தின் பெரும் பகுதியை அவரது கட்டுப்பாட்டிற்குள் கொண்டு வந்தன. இராட்டிரகூட பேரரசர் முதலாம் அமோகவர்சனின் மதிப்புமிக்க கூட்டாளியாக இருந்தார். அமோகவர்சரின் மரணத்திற்குப் பிறகு, இவர் சுதந்திரத்தை அறிவித்தார். குணகா, குணகே-நல்லட்டா, பரசக்ர ராமா, வல்லபா போன்ற பல பட்டங்களையும் பெற்றார்.

ஆட்சி
-----

இன்றைய நெல்லூர் மாவட்டமான பல்லவ இராச்சியத்தின் வடக்கு எல்லைகளில் வசித்த போர்வீரர்களின் உறுதியான இனமான போயா-கோத்தமாக்களை, இவரது திறமையான தளபதி பாண்டரங்காவின் தலைமையில் நசுக்கிய பயணத்துடன் இவரது ஆட்சி தொடங்கியது. கிளர்ச்சியாளர்களின் கோட்டையான கோத்தமா மற்றும் நெல்லூரை இவரது இராணுவம் கைப்பற்றியது. கந்துகூரை தலைமையிடமாகக் கொண்டு இணைக்கப்பட்ட பிரதேசத்தின் ஆளுநராக தளபதி பாண்டரங்கா நியமிக்கப்பட்டார். ரகானா என்ற தலைவரின் பிரதேசத்தையும் இவர்கள் கைப்பற்றினர்.

தன்னுடைய முன்னோடிகளைப் போலல்லாமல் மூன்றாம் குணக விசயாதித்தியன், இராட்டிரகூடப் பேரரசர் முதலாம் அமோகவர்சருடன் நட்புறவைப் பேணி, மேலை கங்கர் மற்றும் பிற கலகக்காரர்களின் கிளர்ச்சியை நசுக்க கங்கவாடிக்கு அனுப்பப்பட்டார். அமோகவர்சரின் மரணம் வரை விசயாதித்யர் தனது நேரத்தை அவருக்காக ஒதுக்கி பின்னர் சுதந்திரத்தை நிறுவினார். அமோகவர்சரின் வாரிசான இரண்டாம் கிருட்டிணரை தோற்கடித்து, மத்திய இந்தியாவில் சேதி நாடு வரை தொடர்ந்தார்.

மேற்கோள்கள்
-----------

1. 1 2 3 4  Sen, Sailendra Nath (1999) (in en). *Ancient Indian History and Civilization*. New Age International. பன்னாட்டுத் தரப்புத்தக எண்:978-81-224-1198-0. .
2. ↑  Nagabhusanasarma (2008). *History and culture of the Andhras*. Komarraju Venkata Lakshmana Rau Vijnana Sarvaswa Sakha, Telugu University, 1995. பன்னாட்டுத் தரப்புத்தக எண்:9788186073070. .
3. 1 2 3  Mani, Chandra Mauli (2009) (in en). *A Journey through India's Past (Great Hindu Kings after Harshavardhana)*. Northern Book Centre. பன்னாட்டுத் தரப்புத்தக எண்:978-81-7211-256-1. .
4. ↑  Ramesan, N. (1975) (in en). *The Eastern Chalukyas of Vengi*. Andhra Pradesh Sahithya Akademi. .
5. ↑  Sastri, Nilakanta K.A. (2002). *A history of South India from prehistoric times to the fall of Vijayanagar*. New Delhi: Indian Branch, Oxford University Press. பன்னாட்டுத் தரப்புத்தக எண்:0-19-560686-8.
இயூலர் அச்சு, திசை என்பவற்றால் குறிப்பிடப்படும் ஒரு சுழற்சி.
**இயூலரின் சுழற்சித் தேற்றம்** (*Euler's rotation theorem*) என்பது வடிவவியல் சார்ந்த ஒரு தேற்றம். இது, "ஒரு முப்பரிமாண வெளியில், விறைப்பான பொருளொன்றில் உள்ள ஏதாவது ஒரு புள்ளி நிலையாக இருக்கும் வகையிலான அதன் இடப்பெயர்வு, அப் புள்ளியூடாகச் செல்லும் அச்சுப் பற்றிய அப்பொருளின் சுழற்சிக்கு ஈடானது" என்கிறது.

1775 ஆம் ஆண்டில் லியோனார்ட் இயூலர் என்பவர், எளிமையான வடிவவியல் முறையைப் பயன்படுத்தி இத் தேற்றத்தை நிறுவினார். அதனால், அவருடைய பெயரைத் தழுவி இத்தேற்றத்துக்கு பெயரிட்டனர். இத்தேற்றம் குறிப்பிடும் சுழற்சி அச்சு இயூலரின் அச்சு எனப்படுகிறது. இது ஓரலகுத் திசையன் (அலகுக்காவி) {\displaystyle \mathbf {\hat {e}} } இனால் குறிக்கப்படும். இயக்கவியலில் இத்தேற்றத்தின் விரிவின் மூலம் நொடிச் சுழல் அச்சு எனப்படும் கருத்துரு உருவானது.

நேரியல் இயற்கணிதத்தின்படி இத்தேற்றம், "முப்பரிமாண வெளியில், பொதுத் தொடக்கப் புள்ளியைக் கொண்ட ஏதாவது இரு கார்ட்டீசியன் ஆள்கூற்றுத் தொகுதிகள் ஏதாவது நிலைத்த அச்சுப் பற்றிய ஒரு சுழற்சியினால் தொடர்பு பட்டுள்ளன" என்கிறது.

இவற்றையும் பார்க்கவும்
----------------------

* இயூலர் கோணங்கள்
* கோண வேகம்

வெளியிணைப்புக்கள்
-----------------

* Euler's original treatise in *The Euler Archive*: entry on E478, first publication 1976 (pdf)
* Euler's original text (in Latin) and English translation (by Johan Sten)
**இயாங் இரென்** (*Hiyang hiren*) என்பது பாரம்பரியமாக மணிப்பூர் அரச குலத்தவர்கள் பயன்படுத்திய ஒரு வகை பந்தயப் படகாகும். மணிப்பூரி மக்கள் கொண்டாடும் இலை அரோபா எனப்படும் மதத் திருவிழாவில் இயாங் தன்னாபா என்ற படகுப் பந்தய விழாவில் இப்படகு பயன்படுத்தப்படுகிறது. பொதுவாக நவம்பர் மாதத்தில் இயாங் தன்னாபா என்ற படகுப் பந்தய விழா நடைபெறும். படகோட்டிகள் பாரம்பரிய உடைகள் மற்றும் தலைக்கவசங்களை அணிந்து இப்போட்டியில் பங்கேற்கின்றனர் இயற்கை சீற்றத்தின் போது கூட இந்த விளையாட்டு கைவிடப்படாமல் நடத்தப்படுகிறது. 

இயாங் இரென் படகு ஆன்மீக சக்திகளுடன் முதலீடு செய்யப்பட்டதாகவும் மத சடங்குகளுடன் தொடர்புடையதாகவும் கருதப்படுகிறது. மெய்தேய் எனப்படும் மணிப்பூர் மாநில மக்கள் இப்படகை வழிபடுவதால் தீமைகளில் இருந்து பாதுகாப்பு கிடைக்கும் என நம்புகின்றனர். 
இயாங் இரென் படகானது சங்காய் மான்களின் செயற்கை தலை போல முன்புறத்தில் அலங்கரிக்கப்பட்டு தயாரிக்கப்படுகிறது. படகு சுமார் 54 அடி நீளம் கொண்டது. படகுப் பந்தய விழா ஆண்டுதோறும் இரண்டு நாட்களுக்கு நடைபெறுகிறது. மணிப்பூர் மாநில அருங்காட்சியகத்தில் இயான் இரென் வகை பந்தயப் படகு காட்சிக்கு வைக்கப்பட்டுள்ளது.

மேற்கோள்கள்
-----------

1. ↑  Sana, Raj Kumar Somorjit (November 10, 2010). *The Chronology of Meetei Monarchs: From 1666 CE to 1850 CE*. Waikhom Ananda Meetei. பன்னாட்டுத் தரப்புத்தக எண்:9788184652109. .
2. ↑  Singh, E. Ishwarjit (November 10, 2005). *Manipur, a Tourist Paradise*. B.R. Publishing Corporation. பன்னாட்டுத் தரப்புத்தக எண்:9788176465069. .
3. 1 2  Garg, Chitra (November 10, 2007). *Travel India: A Complete Guide to Tourist*. Lotus Press. பன்னாட்டுத் தரப்புத்தக எண்:9788183820844. .
4. ↑  Rastogi, Priyanka (May 13, 2019). *Early Sunrise, Early Sunset: Tales of a Solo Woman Traveler Across North East and East India*. Partridge Publishing. பன்னாட்டுத் தரப்புத்தக எண்:9781543705232. .
சொற்களையும் சொற்றொடர்களையும் வேறு பொருள் தருமாறு தகுதியாக்கிப் பயன்படுத்தாமல் உள்ளபடி வழங்குதல் **இயல்புச் சொல்வழக்கு** எனப்படும்.

வகைகள்
------

இலக்கணம் உடையது, இலக்கணப் போலி, மரூஉ என்பன இயல்பு வழக்கில் அமைந்தவை.

இலக்கணம் உடையது
இலக்கணத்தின்படி அமைந்த சொற்கள்.

எ.கா.:

வளம், இன்பம், களவு போன்ற தனிமொழிகள்
மாநிலம், நற்றிணை போன்ற தொடர்மொழிகள்
இலக்கணப்போலி
தொடர்மொழிகளின் வரிசையை மாற்றி வழங்குதல் இலக்கணப்போலியாகும்.

எ.கா.:

*இல்முன்*, *நகர்புறம்* என்பவற்றை *முன்றில்*, *புறநகர்* என்று வழங்குதல்
மரூஉ
கிளவிகளை எழுத்துக்குறைத்தும் திரித்தும் வழங்குதல் மரூஉ எனப்படும்.

எ.கா.:

யாவர் - யார்
இந்நாடு - இந்தநாடு

நன்னூல் பாடல்
-------------

நன்னூலின் பாடல் 267 சொல் வழக்கைப் பற்றி உரைக்கிறது. அப்பாடல் கீழே தரப்பட்டுள்ளது.

```
இலக்கணம் உடையது இலக்கணப் போலி
மரூஉஎன்று ஆகும் மூவகை இயல்பும்
இடக்கர் அடக்கல் மங்கலம் குழூஉக்குறி
எனும்முத் தகுதியோடு ஆறாம் வழக்கியல்.
```

இவற்றையும் பார்க்கவும்
----------------------

* தகுதிச் சொல்வழக்கு
* பொருள்கோள்

உசாத்துணை
---------

* மணிவாசகன், அடியன் (நவம்பர் 2007). *தவறின்றித் தமிழ் எழுத பவணந்திமுனிவர் இயற்றிய நன்னூல் புதிய அணுகுமுறையில்*. சென்னை: சாரதா பதிப்பகம். பக். 183-184.
**புனித இயூஜின் டி மசெனோ** (*Saint Eugene de Mazenod*, ஆகத்து 1, 1782 - மே 21, 1861) என்பவர் பிரெஞ்சு கத்தோலிக்க குரு ஆவார். இவருக்கு 1975 அக்டோபர் 19 இல் திருத்தந்தை ஆறாம் பவுலினால் அருளாளர் பட்டமும், 1995, திசம்பர் 3 இல் திருத்தந்தை இரண்டாம் யோவான் பவுலினால் புனிதர் பட்டமும் வழங்கப்பட்டது.

வாழ்க்கைச் சுருக்கம்
--------------------

இயூஜின் டி மசெனோ பிரான்சில் பிரபுக் குடும்பம் ஒன்றில் பிறந்தார். 1790 ஆம் ஆண்டு ஏற்பட்ட பிரான்சியப் புரட்சியை அடுத்து தன் தந்தையுடன் நாடு கடத்தப்பட்டு 11 ஆண்டுகள் இத்தாலியில் வாழ்ந்து 1802 ஆம் ஆண்டில் பிரான்சுக்கு திரும்பினார். 1808 ஆம் ஆண்டு குரு மடத்தில் இணைந்து இறையியல், மெய்யியல் கல்விகளைக் கற்று 1811 ஆம் ஆண்டு குருவாக திருநிலைப்படுத்தப்பட்டார்.

அமலமரியின் தியாகிகள் சபை உருவாக்கல்
-----------------------------------

ஏழைகள் வாழும் சேரிப்புறம், வைத்தியசாலை, சிறைச்சாலை போன்ற இடங்களில் சென்று பணி செய்தார். தனது பணியின் தேவையை உணர்ந்த இவர் ஒரு புதிய சபையை உருவாக்கினார். 1816 ஆம் ஆண்டில் "புறொவான்சின் மறைபரப்பாளர் சபை" என்ற பெயருடன் புதிய குழுவாக மறை மாவட்டத்தால் அதிகாரபூர்வமாக ஏற்றுக் கொள்ளப்பட்டது. இதில் 5 குருக்கள் மாத்திரமே இருந்தார்கள்.

1826 ஆம் ஆண்டு பெப்ரவரி 17 ஆம் நாள் இக்குழுவின் பெயர் "அமலமரியின் மறைபரப்புத் தியாகிகள்" (*Missionary Oblates of Mary Immaculate*) என மாற்றப்பட்டது. 1832 ஆம் ஆண்டு இவர் மார்செயில் ஆயரானார்.

இலங்கையில் அமலமரித் தியாகிகள்
-----------------------------

1847 ஆம் ஆண்டு காலப்பகுதியில் இலங்கை கத்தோலிக்கத் திருச்சபை பெரும் சவால்களை எதிர்நோக்கியது. அவர்களின் பணியின் தேவை அதிகமாக காணப்பட்டது. இதனால் அங்கு குருக்களின் தேவையும் அதிகரித்தது. அப்பொழுது இருந்த ஆயர் ஒராசியோ பெற்றக்கினி குருக்களைத் தேடி ஐரோப்பா சென்றார். பிரான்சில் அவர் ஆயர் இயுஜினை சந்தித்து அவரை இலங்கையில் பணியாற்ற சில குருக்களை அனுப்புமாறு கேட்டுக் கொண்டார். இதனை ஏற்றுக் கொண்ட யூஜின் டி மசெனோ மூன்று அமலமரித் தியாகிகளை இலங்கைக்கு அனுப்ப முன்வந்தார். முதன் முதலில் 1847, நவம்பர் 28 இல் அருட்தந்தை செமேரியாவின் தலைமையில் மூன்று அமலமரித் தியாகிகள் தென்னிலங்கையின் காலி துறைமுகத்தை வந்தடைந்தார்கள். இவர்கள் அங்கிருந்து 1848, பெப்ரவரி 4 இல் வடக்கே மன்னாரை வந்தடைந்தார்கள். பின் ஊர்காவற்றுறைக்கு சென்றார்கள். அமலமரித் தியாகிகளின் பணி யாழ்ப்பாணத்தில் ஆரம்பமாகி விரிந்தது. அமலமரித் தியாகிகளே 1862 இல் திருக்குடும்ப கன்னிய சபையினரை இலங்கைக்கு அழைத்து வந்தார்கள்.

மேற்கோள்கள்
-----------

1. ↑    "Charles Joseph Eugene de Mazenod". *கத்தோலிக்க கலைக்களஞ்சியம் (ஆங்கிலம்)*. (1913). நியூயார்க்: இராபர்ட் ஆபில்டன் நிறுவனம்.
2. ↑  அமலமரித் தியாகிகள் சபை ஸ்தாபகர் புனித இயூஜின் டி மசனெட் ஆண்டகையின் நினைவு தினம் - அருட்சகோதரர் கி. பிட். சுஜாகரன் (அ.ம.தி), வீரகேசரி (நாளிதழ்), மே 21, 2011

வெளி இணைப்புகள்
---------------

* "Eugene de Mazenod (1782-1861) - biography". வத்திக்கன் பேராலயம். 3 December 1995. 2007-03-09 அன்று பார்க்கப்பட்டது.
* Biography of Eugene de Mazenod at OMI Lacombe
* Biography of St. Eugene de Mazenod from American Catholic.org பரணிடப்பட்டது 2009-03-29 at the வந்தவழி இயந்திரம்
* Biography of St. Eugene de Mazenod பரணிடப்பட்டது 2007-08-12 at the வந்தவழி இயந்திரம் from the Oblate Missions Website of National Shrine of Our Lady of the Snows website பரணிடப்பட்டது 2008-10-10 at the வந்தவழி இயந்திரம், The Missionary Oblates of Mary Immaculate